Olümpiamängud on kui miniversioon rahumeelsest ideaalmaailmast, kus antiik-Kreeka traditsiooni kohaselt on kombeks unustada erimeelsused ning lõpetada sõjad. Või nagu ütles Nelson Mandela Torino taliolümpia reklaamklipis, et kui imeline oleks maailm, kui kõik rahvad elaks ja suhtuks üksteisesse samamoodi, nagu nad seda  olümpial teevad. Kus rohkem kui kahe nädala jooksul ollakse kõik võrdsed vennad ja õed ning vaid üürikeste võistlushetkede jooksul - sõltuvalt spordialast alates paarikümnest sekundist kuni paari tunnini - ollakse konkurendid. Kui riigid ka poliitilises ja majanduslikus maailmas niimoodi omavahel läbi käiks, kui imeline oleks selline maailm!